Uf dere Nachberinsle isch denn zum Glück en Bus dete gstande und mir sind wie mit de Couchsurfing-Host veriibart bis zumene grosse Hotelressort gfahre, wo sie üs denn es bitzli spöter abgholt hät. Sie isch e alleinerziehendi Muetter mit eme 6jährige Sohn, wo i dem Ressort schaffed und grad näbeddraa  imene Aagstelltehuus wohnt (das sind eistöckigi 2Familie-Reihebungalows) - und det isch denn für die 3 Nächt uf Moorea denn au üses dehei gsii. No am Sunntig Aabig hät d'Hostmother denn üs de Ressort zeiged und üs gseit, dass sie üs denn eifach die richtige Badtüecher gäb falls mir chli welled as Pool ligge.  Aber so ganz gwüsst eb das e sicheri Sach mit dem Ressort isch hämer noni und sind dorum de Empfehlig vo de Hostmother gfolgt und amene Nachberstrand, wo zwar au zumene Hotel ghört aber irgendwie au  chli public isch, de ganz Tag a Strand gläge. Ihr wüssed ja, normalerwiis simmer ned daderzue i de Ferie, aber nach eim Tag hämer noni gnueg ghaa. Dorum simmer denn am Zischtig zwar immerhii churz wäge Tauche go Fröge und am Morge chli innere Hängematte im Resort chli gnosse, aber denn doch wieder hauptsächlich an Strand gläge, well das mit em Tauche grad ned klapped hät. Immerhin es Stündli en Usflug mit em Kajak gmacht, wo mer bim Schnorchle ziemli iidrücklich au vo Stachelroche und "chline" Haifisch  umgeh gsii sind - aber das isches denn gsii, au am Zischtig simmer mehrheitlich umegläge. Am Zischtig Aabig simmer, wie scho am Mäntig, wieder mit de Ressort-Tüechli zmitzt in Ressort gläge und im Pool go Bade bi schönschter Sunneuntergangstimmig mit Palme und allem wo derzue ghört (uf d'Cüpli hämer verzichtet well das mit de Zimmernummere chli schwierig worde wär…).